Når FC København og Brøndby mødes i Parken i fjerde runde af pokalturneringen i oktober bliver opgøret afviklet i dagtimerne.

Pokalkampen skal spilles enten onsdag 25. eller torsdag 26. oktober. Men det bliver ingen aftenforestilling, så de to klubbers fans kan nå hjem fra arbejde og direkte i Parken for at se pokalbold.

De skal snuppe en fridag, hvis de vil se pokalkampen live i Parken.

- Når vi har krævet Superligakampen mellem de to klubber afviklet kl. 12.00 ugen efter (5. november), vil det være underligt, hvis vi ikke samtidig kræver pokalkampen afviklet i dagtimerne. Som udgangspunkt skal den kamp afvikles med kampstart kl. 13.-13.30, siger Peter Dahl, der er ledende politiinspektør hos Københavns Politi, til Ekstra Bladet.

Der var stor ballade, da Brøndby og FCK senest mødte hinanden. Og politiet kræver, at pokal-dysten mellem de to spilles i dagslys. (Foto: Jens Dresling)

Lys to timer efter slutfløjt

Han uddyber om årsagen til, at pokalbraget mellem de to rivaliserende klubber skal spilles i dagtimerne på en hverdag.

- Sikkerheden er det vigtigste for os. Derfor skal kampen spilles i dagtimerne, uanset om den foregår på en hverdag.

- Vi ønsker som udgangspunkt dagslys to timer efter kampens afvikling, fordi vi arbejder lagt bedre i dagslys og har samtidig mulighed for at dokumentere, hvad der sker, når der skal rejses straffesager.

- Erfaringer har vist, at der netop i kampe mellem de to klubber er et stort behov for politimæssig indsats, forklarer Peter Dahl.

Han pointerer, at Københavns Politi nu går i dialog med Divisionsforeningen og de to klubber – FC København og Brøndby – i forsøget på at finde en løsning på, hvornår kampen skal spilles.

For både klubberne og ikke mindst TV 3 Sport, der har rettighederne til kampen, er kampstart kl. 13.30 et meget dårligt tidspunkt, fordi det både vil påvirke tilskuertallet og ikke mindst seertallet i negativ retning.

- Vi har gjort Divisionsforeningen opmærksom på vores holdning, og det er, at der skal være dagslys to timer efter slutfløjt, pointerer Peter Dahl.

Hvis Divisionsforeningen eller klubberne er imod politiets forslag til kamptidspunktet, kan politiet i sidste ende udstede et påbud om, hvornår kampen skal afvikles af sikkerhedsmæssige årsager. Det påbud skal klubberne følge.

(Foto: Jens Dresling)

Assistance fra hele landet

For Københavns Politi bliver det to krævende opgaver inden for halvanden uge, hvor de to rivaler mødes i Parken.

- De her kampe er nogle af de mest ressourcekrævende opgaver for Københavns Politi. Vi kommer til at bede om assistance fra hele landet for at løse de to opgaver, siger Peter Dahl og slår fast:

- Stemningen mellem de to fangrupperinger er ikke blevet bedre. Før pokalfinalen forudså vi, at der ville blive uroligheder. Klubberne tog afstand fra os, men vi må erkende, vi fik ret, fordi vi kender de to fangrupperinger rigtig godt. Retorikken mellem dem er meget anspændt, pointerer Peter Dahl.

Til den seneste landskamp i Parken mellem Danmark og Polen var der også slagsmål og voldsom ballade, men det forholder sig helt anderledes til internationale begivenheder.

- Lovgivningen på området dækker kun dansk kampe. Der er altså tale om national lovgivning, hvor vi kan udstede et påbud og bestemme kamptidspunkter. Det kan vi ikke, når der er tale om internationale kampe på dansk grund.

- Hvis det skal være tilfældet, skal lovgivningen ændres. Nu var der ballade i forbindelse med landskampen mod Polen, men det er sjældent der er ballade til landskampe, påpeger Peter Dahl.

Se også: Ballade inden Derby: FCK-bøller stormer Brøndby Stadion - 'Det var ret skræmmende'

Se også: Derby afbrudt: Slagsmål mellem FCK-fans og politi